RESOLUCIÓN do 28 de xaneiro de 2013 pola que se dispón a publicación do convenio de colaboración entre a Administración xeral do Estado, a través do Ministerio de Economía e Competitividade, e a Xunta de Galicia, a través da Consellería de Economía e Industria, para o desenvolvemento da Estratexia española de innovación na Comunidade Autónoma de Galicia, mediante a concesión a esta dun préstamo con cargo aos orzamentos xerais do Estado.
Axencia Galega de Innovación — III. Outras disposicións — 06/02/2013

Con data do 27 de decembro de 2012, o Ministerio de Economía e Competitividade e a Xunta de Galicia, a través da Consellería de Economía e Industria, asinaron un convenio de colaboración para o desenvolvemento da Estratexia española de innovación na Comunidade Autónoma de Galicia, mediante a concesión a esta dun préstamo con cargo aos orzamentos xerais do Estado. De acordo co establecido nas cláusulas do convenio, que figura como anexo a esta resolución, procede a súa publicación no
Diario Oficial de Galicia
.
Santiago de Compostela, 28 de xaneiro de 2013
Madrid, 27 de decembro de 2012
Reunidos:
Dunha parte, Luis de Guindos Jurado, ministro de Economía e Competitividade, nomeado polo Real decreto 1826/2011, do 21 de decembro (BOE do 22 de decembro), actuando en virtude do artigo 13.3 da Lei 6/1997, do 14 de abril, de organización e funcionamento da Administración xeral do Estado; da disposición adicional décimo terceira da Lei 30/1992, do 26 de novembro, de réxime xurídico das administracións públicas e do procedemento administrativo común; e da Lei 47/ 2003, do 26 de novembro, xeral orzamentaria; e logo de autorización para a sinatura do presente convenio mediante Acordo do Consello de Ministros do día 21 de decembro de 2012,
Doutra parte, Alberto Núñez Feijóo, presidente da Comunidade Autónoma de Galicia, no exercicio das competencias que lle atribúen os artigos 24 e 26 da Lei 1/1983, do 2 de febreiro, de normas reguladoras da Xunta e da súa Presidencia, para cuxo cargo foi nomeado polo Real decreto 1617/2012, do 29 de novembro (DOG núm. 229, do 30 de novembro), e tras a debida autorización de subscrición deste convenio por Acordo do Consello de Goberno da Xunta de Galicia na súa sesión do día 11 de outubro de 2012,
Ambas partes, na representación que exercen, recoñécense mutua capacidade para obrigarse e para tal efecto
Primeiro. Que lle corresponde ao Estado o fomento e a coordinación xeral da investigación científica e técnica, de acordo co artigo 149.1.15 da Constitución. De forma específica, segundo o Real decreto 1823/2011, do 21 de decembro, polo que se reestruturan os departamentos ministeriais, correspóndelle ao Ministerio de Economía e Competitividade (Mineco) a proposta e execución da política do Goberno en materia de investigación científica, desenvolvemento tecnolóxico e innovación en todos os sectores.
Así mesmo, correspóndelle a elaboración da proposta, a xestión, o seguimento e a avaliación dos programas nacionais e accións estratéxicas do Plan nacional de investigación científica, desenvolvemento e innovación tecnolóxica (Plan nacional de I+D+i).
Segundo. Que a Consellería de Economía e Industria da Xunta de Galicia, a través da Axencia Galega de Innovación, é responsable da ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia, en virtude do establecido no artigo 27.19º do Estatuto de autonomía de Galicia, aprobado pola Lei orgánica 1/1981, do 6 de abril.
Terceiro. Que ambas as dúas partes desexan cooperar e coordinar as súas actuacións en materia de innovación co obxectivo común do desenvolvemento da Estratexia española de innovación (en adiante EEInn) prevista na Lei de ciencia, tecnoloxía e innovación e impulsada pola Administración xeral do Estado, no marco das estratexias rexionais intelixentes que cada rexión europea debe deseñar de cara ao proceso Europa 2020.
Cuarto. Que a Comunidade Autónoma de Galicia asume a corresponsabilidade en alcanzar os obxectivos estatais da EEInn e, neste sentido, asume como propios da súa comunidade os obxectivos que figuran no anexo I.
Quinto. Que o artigo 6.1 da Lei 30/1992, do 26 de novembro, de réxime xurídico das administracións públicas e do procedemento administrativo común, dispón que a Administración xeral e os organismos públicos vinculados ou dependentes desta poderán subscribir convenios de colaboración cos órganos correspondentes das administracións das comunidades autónomas no ámbito das súas respectivas competencias. Por outra parte, o artigo 4.1.c) do Real decreto lexislativo 3/2011, do 14 de novembro, polo que se aproba o texto refundido da Lei de contratos do sector público, dispón a exclusión do seu ámbito de aplicación dos convenios de colaboración que subscriba a Administración xeral do Estado e as comunidades autónomas.
Sexto. Que para a consecución dos obxectivos mencionados no punto cuarto, ambas as dúas partes poñen en marcha actuacións de fomento de actividades de innovación tanto desde a Administración xeral do Estado como desde a Administración da Comunidade Autónoma de Galicia. Ademais, ambas as dúas partes coinciden na necesidade de potenciar a creación das masas críticas necesarias para afrontar os desafíos que a ciencia e a innovación española, en xeral, e a de Galicia, en particular, teñen formulados: propiciar a internacionalización dos seus correspondentes axentes do coñecemento, en especial no contexto do Espazo Europeo de Investigación, mellorar a transferencia tecnolóxica ao sector empresarial e fomentar a difusión científica e tecnolóxica.
Sétimo. Que ambas as dúas partes consideran de interese intensificar a coordinación das accións de apoio á investigación, ao desenvolvemento e á innovación en áreas de interese común, por entender que iso contribúe ao mellor cumprimento dos seus respectivos obxectivos, e que o Mineco financiará as accións descritas no anexo I a este convenio.
Por todo iso, as partes, ao abeiro do artigo 6 da Lei 30/1992, do 26 de novembro, de réxime xurídico das administracións públicas e do procedemento administrativo común,
Subscribir o presente convenio de colaboración que se rexerá polas seguintes cláusulas:
Primeira.
Obxecto do convenio
A finalidade deste convenio é fixar o marco de colaboración entre as partes para o fomento da innovación na Comunidade Autónoma de Galicia, a través do desenvolvemento da Estratexia española de innovación, mediante a concesión dun préstamo á Xunta de Galicia.
O obxecto do convenio é o desenvolvemento dun programa de actuacións de promoción da innovación conforme a Estratexia española de innovación.
O programa detallado de actuacións descríbese no anexo I, que é parte integral deste convenio. Cada actuación do anexo I que se execute entre o 1 de setembro de 2012 e a data que resulte, segundo o establecido na cláusula segunda a) cuantifica a contribución que, como consecuencia do desenvolvemento desta, se prevé realizar.
Segunda.
Compromisos das partes
O Mineco obrígase a financiar a execución das actividades que se van realizar no marco do presente convenio, mediante un préstamo nas condicións estipuladas no capítulo tres.
A Consellería de Economía e Industria, pola súa banda, obrígase a:
a) Desenvolver todas as actividades que resulten necesarias para a execución do programa de actuacións de innovación incluídas no anexo I, podendo realizalas por si mesma ou a través dalgunha das axencias ou entidades dependentes dela. Os ditos proxectos executaranse no prazo dun ano desde que se reciban os libramentos correspondentes.
b) Acreditar ante o Mineco o cumprimento da finalidade do préstamo, a execución das actividades para as que tamén se concede e a correcta utilización dos fondos públicos que se entregan, dentro dos seis primeiros meses de cada ano natural respecto das executadas no ano anterior.
c) Promover e dar a coñecer as posibilidades de actuacións coordinadas, como as correspondentes a este convenio, nos foros máis adecuados segundo o criterio da Consellería de Economía e Industria, co obxecto de promovelas.
Terceira.
Comisión Paritaria de Seguimento
1. O seguimento deste convenio corresponde a unha comisión paritaria de oito membros, catro nomeados en representación do Mineco e catro en representación da Consellería de Economía e Industria.
2. Un dos representantes do Mineco será designado pola Delegación do Goberno en Galicia.
3. Unha vez asinado o convenio e no prazo máximo dun mes desde a data desa sinatura, cada parte nomeará os seus representantes e comunicarallo á outra parte. Para a substitución dos membros da comisión abondará coa comunicación á outra parte, previa á realización da reunión.
4. Un dos representantes do Mineco será o presidente da comisión e actuará como secretario un representante da Consellería de Economía e Industria.
5. A convocatoria ordinaria realizaraa o secretario por indicación do presidente e a orde do día comunicarase cun mínimo dun mes de antelación á data da reunión.
6. Considerarase constituída a Comisión cando estean presentes as dúas partes e en número igual de asistentes, sendo unha delas o presidente ou a persoa en quen delegue.
7. Os acordos adoptaranse por unanimidade.
8. A Comisión poderá solicitar excepcionalmente unha opinión especializada naqueles casos en que sexa necesario pola natureza do tema. Esta opinión non será vinculante.
9. Esta comisión terá como funcións:
a) Efectuar o seguimento das actuacións e actividades realizadas e en curso, verificando que progresan adecuadamente, se manteñen nos límites establecidos e se alcanzan os obxectivos programados no presente convenio.
b) Resolver as dúbidas e controversias que puidesen xurdir na aplicación e interpretación das súas cláusulas, sempre dentro da legalidade vixente, e calquera outra que derive da execución do convenio e do seu espírito.
c) Solicitar a información que sexa razoable para o seguimento das actuacións tanto nos aspectos científicos e técnicos como nos económicos e organizativos. Correspóndelle á Consellería de Economía e Industria da Xunta de Galicia garantir a dispoñibilidade da información.
d) No caso de que se producisen atrasos na execución das actuacións, a Comisión de Seguimento, logo da recepción e análise da memoria xustificativa das causas deses atrasos e a proposta do novo calendario de actuacións, poderalle propoñer ao Mineco a nova data de finalización.
e) O artigo 74.5 da Lei xeral orzamentaria establece que as modificacións de convenios de colaboración autorizados polo Consello de Ministros requirirán autorización do mesmo órgano cando impliquen unha alteración do importe global do gasto ou do concreto destino deste. Na medida que non se modifique o importe global do gasto nin o seu destino concreto suprimindo liñas ou actuacións definidas inicialmente, ou introducindo liñas ou actuacións non definidas inicialmente, a Comisión de Seguimento poderá autorizar, con carácter previo, posibles variacións na contía das diferentes liñas/actuacións que se encontran previstas no anexo I.
10. Para o non recollido por esta cláusula, sobre o funcionamento e as actuacións da Comisión, observarase o disposto pola Lei 30/1992, do 26 de novembro, de réxime xurídico das administracións públicas e do procedemento administrativo común, sobre órganos colexiados.
Cuarta.
Xustificación do préstamo e memoria anual
A Consellería de Economía e Industria obrígase a presentar a xustificación das actuacións realizadas con cargo ao financiamento recibido, dentro dos seis primeiros meses de cada ano natural respecto das realizadas no ano anterior, segundo o previsto na cláusula segunda. Esta xustificación entregarase no Mineco.
Xuntarase a seguinte documentación:
• Memoria descritiva de todas as actividades realizadas durante a vixencia deste convenio, achegando a acreditación documental oportuna.
• Acreditación do cumprimento da obriga que sobre publicidade das actuacións establece a cláusula décimo primeira.
• Memoria económica con detalle dos importes aplicados a cada unha das actuacións.
• Certificado de recepción dos fondos, emitido pola Intervención da Comunidade Autónoma de Galicia, e da súa correcta aplicación ás actuacións previstas.
• Certificado de remanentes non aplicados ás actuacións de execución deste convenio, emitido polo órgano competente encargado da contabilidade na Comunidade Autónoma de Galicia.
Adicionalmente, a Comunidade Autónoma de Galicia presentará, antes do 1 de xullo de cada ano, ante a Comisión de Seguimento, unha memoria anual sobre a evolución das actuacións consideradas no anexo I do presente convenio.
Unha vez recibida a memoria anual indicada, a Comisión de Seguimento emitirá un informe, que terá que ser favorable para os efectos de que o Mineco efectúe o libramento da correspondente anualidade. No suposto de existiren remanentes non aplicados, a Comunidade Autónoma de Galicia poderalle solicitar ao Mineco un reaxuste do calendario de actuacións e, consecuentemente, do de libramentos e reembolsos, para o cal será necesario tramitar a oportuna addenda logo do cumprimento de todos os trámites e requisitos que resulten de aplicación, ou ben procederá ao reintegro dos importes correspondentes máis os xuros de demora calculados desde o día seguinte á data de libramento da anualidade correspondente. Todo o anterior sen prexuízo das actuacións de verificación sobre a documentación xustificativa que lle correspondan ao Mineco como órgano concedente.
A Consellería de Economía e Industria e as entidades mediante as cales se puidesen executar as accións deberán someterse, en relación con este convenio, ás actuacións de comprobación e de control financeiro que corresponden ao órgano concedente do préstamo, á Intervención Xeral da Administración do Estado e ás previstas na lexislación aplicable do Tribunal de Contas, ao cal lle facilitarán canta información sexa requirida para o efecto.
Quinta.
Financiamento
O Mineco financiará as actividades suxeitas a este convenio cun préstamo de trinta e cinco millóns de euros (35.000.000 €), que serán librados de acordo co seguinte calendario:
Euros
Ano 2012
4.000.000
Ano 2013
15.000.000
Ano 2014
16.000.000
Total
35.000.000
O préstamo terá un tipo de xuro do 3,95 %, un período máximo de carencia de 5 anos desde o ano seguinte ao de concesión do préstamo e un período máximo de reembolso de 10 anos adicionais, sendo, por tanto, o período total de amortización máximo de 15 anos e podendo a Comunidade Autónoma de Galicia amortizar total ou parcialmente en calquera momento anterior ao calendario previsto na cláusula sétima.
Sexta.
Transferencia dos préstamos do Mineco
A transferencia de fondos realizarase con cargo á aplicación orzamentaria 21.07.467C. 821.15 dos orzamentos xerais do Estado para 2012 e o seu equivalente en exercicios posteriores.
Esta achega non poderá supoñer unha diminución da dotación para innovación que teña previsto realizar a Comunidade Autónoma.
O primeiro libramento do importe do préstamo realizarase no momento da sinatura do convenio. Os seguintes libramentos efectuaranse dentro do mes seguinte á recepción do informe favorable emitido pola Comisión de Seguimento, segundo o previsto na cláusula cuarta, mediante transferencia bancaria á conta da Administración da Comunidade Autónoma de Galicia nº 2080 0300 87 3110063172.
Sétima.
Reembolso dos préstamos
A Consellería de Economía e Industria obrígase a reembolsar o préstamo ao Tesouro público, conforme o disposto na Orde PRE/3662/2003, do 29 de decembro (BOE do 31 de decembro), pola que se regula o procedemento de recadación dos ingresos non tributarios recadados polas delegacións de Economía e Facenda e dos ingresos en efectivo nas sucursais da Caixa Xeral de Depósitos encadradas nestas, modificada pola Orde EHA/3967/2007, do 26 decembro (BOE do 8 de xaneiro de 2008), ou na normativa que a poida substituír, no concepto «Ingresos non tributarios. Exercicios pechados operacións financeiras» e cunha referencia ao Mineco e a este convenio.
O pagamento da devolución do préstamo e os seus xuros realizarase segundo o cadro de amortización que se achega como anexo II, sendo a data de pagamento das anualidades correspondentes a cada un dos libramentos a coincidente, ou o seguinte día hábil, coa data de desembolso por parte do ministerio do libramento en cuestión. Dito doutro xeito, as anualidades correspondentes á devolución do primeiro desembolso pagaranse na data dos anos 2017 e seguintes coincidentes coa da sinatura do convenio, mentres que as anualidades correspondentes á devolución dos desembolsos segundo e terceiro se pagarán na data dos anos 2018 e seguintes, no primeiro caso, e 2019 e seguintes, no segundo, coincidentes coa dos libramentos efectuados nos anos 2013 e 2014, respectivamente. Todo iso salvo que a Comunidade Autónoma de Galicia amortice anticipadamente, de acordo co previsto na cláusula quinta.
Oitava.
Reintegro dos préstamos con xuros de demora
1. O incumprimento do reintegro do préstamo dará lugar aos correspondentes xuros de demora, calculados en aplicación do xuro legal do diñeiro.
2. Producirase a devolución anticipada do préstamo, xunto cos xuros de demora, calculados desde o día seguinte á data de libramento das anualidades correspondentes ata a súa completa devolución, nos seguintes casos:
• Cando non se acheguen as xustificacións que se prevén no presente convenio.
• Cando o financiamento se aplique a finalidades e actuacións distintas das previstas neste convenio e no seu anexo I.
• Cando non se execute o previsto no convenio por causas non xustificadas, despois de finalizar o período da súa execución e, de ser o caso, as eventuais prorrogas que fosen aplicables.
Novena.
Vixencia e resolución
1. Este convenio entrará en vigor na data da súa sinatura por ambas as dúas partes e a súa vixencia estenderase ata a finalización das actuacións previstas nel, mentres subsistan obrigas das partes e, en todo caso, ata o reembolso total do préstamo.
2. Poderá resolverse este convenio antes do prazo previsto por mutuo acordo das partes ou por incumprimento do propio convenio, tanto das actividades que se van executar como da devolución das cantidades nos prazos acordados. As partes deberán acordar, en caso de resolución, os seus efectos sobre as actividades en curso.
Décima.
Réxime xurídico e resolución de controversias
1. Este convenio ten natureza administrativa e realízase ao abeiro do establecido na disposición adicional décimo terceira da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A resolución das controversias que puidesen formularse sobre a interpretación e execución do presente convenio deberán solucionarse por mutuo acordo das partes, no seo da Comisión de Seguimento. Se non se puidese alcanzar o dito acordo, as posibles controversias deberán ser resoltas de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Décimo primeira.
Publicidade do convenio
1. A Consellería de Economía e Industria da Xunta de Galicia deberá facer constar a colaboración do Mineco en todas as actividades editoriais, informativas ou promocionais en relación coas actuacións recollidas neste convenio.
2. Unha vez ao ano terá lugar unha rolda de prensa en que os máximos responsables de cada unha das partes dará conta do desenvolvemento deste convenio.
3. Este convenio será publicado no
Boletín Oficial del Estado
e no
Diario Oficial de Galicia.
E, en proba de conformidade, ambas as dúas partes asinan o presente convenio en duplicado exemplar e para un único efecto na data e no lugar mencionados no encabezamento.
Resumo de indicadores de impacto asociados ás actuacións descritas nas páxinas anteriores: